Suomen lasten eläinsadut

KETTU JA RAPU

Kettu loikoili puoliunessa joen rannalla. Sattumalta se vilkaisi joen pohjaan ja näki ravun. Rapu kulki verkkaisesti pohjaa pitkin perä edellä. Ketusta meno näytti todella kummalliselta ja sitä alkoi naurattaa. Rapu pisti päänsä esiin vedestä ja kysäisi:

* Mikäs sinua noin naurattaa?
* Sinullehan minä nauran, kun noin hiljakseen kuljet ja vielä takaperin!

Aivan joen rannalla oli mäki. Rapu sanoi:

* Vaikka meno näyttää hiljaiselta, olen tuon mäen päällä ennen sinua.
* Lyödäänkö vetoa? kettu kysyi.
* Lyödään vaan! vastasi rapu päättäväisesti.

Molemmat istahtivat rinnakkain joen rannalle. Rapu istui aivan ketun hännänpään kohdalle ja sanoi:

* Vaikka olen sinun perässäsi, niin voitan sinut kumminkin.
* Sehän nähdään, sanoi kettu.
* Yks, kaks, kolme! sanoi rapu

 ja kettu läksi juoksemaan niin lujaa kuin pääsi. Mutta samalla hetkellä, kun kettu alkoi juosta, nipisti rapu saksensa aivan ketun hännänpäähän kiinni. Mäen päälle päästyään kettu kääntyi katsomaan, missä saakka rapu oli tulossa. Rapua ei näkynyt missään.

* Missäs olet, rapuseni? kettu huhuili ja kääntyi äkkiä ympäri, jolloin rapu hellitti otteensa ketun hännästä ja lensi vielä pitkän matkan eteenpäin.
* Täällähän minä olen sinua odottelut ja kauan aikaa! se huusi ketulle.

Rapu voitti vedon. Kettu mietti kummissaan, miten ihmeessä rapu oli pystynyt juoksemaan mäen päälle sitä nopeammin. Eikä se vielä tänä päivänäkään ole löytänyt siihen vastausta.